
PASIŪLYMAI
Užimtumo ir socialinių reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
–	atsižvelgdamas į Europos Audito Rūmų metinę ataskaitą dėl 2022 finansinių metų ES biudžeto vykdymo,
–	atsižvelgdamas į Europos Audito Rūmų 2022 finansinių metų metinę ataskaitą dėl ES agentūrų,
–	atsižvelgdamas į Europos mokymo fondo 2022 m. konsoliduotąją metinę veiklos ataskaitą,
1.	džiaugiasi, jog Europos Audito Rūmai (toliau – Audito Rūmai) pareiškė, kad Europos mokymo fondo (toliau – Fondo) 2022 finansinių metų metinėse finansinėse ataskaitose nurodytos operacijos yra teisėtos ir tvarkingos ir kad jos finansinė padėtis 2022 m. gruodžio 31 d. nurodyta teisingai;
2.	palankiai vertina Fondo veiklą siekiant padėti Sąjungos šalims partnerėms išnaudoti jų žmogiškojo kapitalo potencialą ir gerinti savo piliečių užimtumo perspektyvas vykdant švietimo, profesinio mokymo, įgūdžių ir darbo rinkos sistemų reformą, atsižvelgiant į Sąjungos išorės santykių politiką;
3.	ypač palankiai vertina naują Fondo profesinės kompetencijos centrų, kurie buvo sukurti siekiant prisidėti prie tarptautinių verslumo įgūdžių ugdymo bendruomenės diskusijų ir įkvėpti mokymo centrus geriau reaguoti į kintančius piliečių, ekonomikos ir visuomenės poreikius, koncepciją;
4.	palankiai vertina, kad Fondo 2022 finansinių metų biudžetas padidėjo iki 25 mln. EUR (2021 m. – 21 mln. EUR)[footnoteRef:1]; džiaugiasi, kad Fondo 2021 m. biudžetas buvo įvykdytas 97,7 proc.; pabrėžia, jog reikia ir toliau užtikrinti tinkamus žmogiškuosius ir finansinius išteklius, kad Fondas galėtų vykdyti savo įgaliojimus ir toliau įgyvendinti savo darbo programą, užtikrindamas labai aukštą veiklos užbaigimo lygį; [1:  Šie biudžeto duomenys paimti iš Audito Rūmų 2022 finansinių metų metinės ataskaitos dėl ES agentūrų ir grindžiami visais finansiniais metais turimais mokėjimų asignavimais.] 

5.	palankiai vertina tai, kad, nepaisant 2022 m. infliacijos ir komunalinių paslaugų kainų sukeltos biudžeto krizės, Fondas sugebėjo veiksmingai valdyti savo išlaidas, taikyti išlaidų mažinimo priemones ir iš naujo nustatyti prioritetus nepatirdamas didelių darbo programos vykdymo sutrikimų;
6.	atkreipia dėmesį į Fondo veiklos svarbą ir pridėtinę vertę jo kompetencijos srityje; pripažįsta, kad Fondo tikslai ir veiksmai yra glaudžiai suderinti su ES politika ir veikla profesinio rengimo ir mokymo, žmogaus socialinės raidos, įgūdžių ir migracijos srityse; palankiai vertina nuolatinį Fondo bendradarbiavimą ir dalijimąsi ištekliais su kitomis agentūromis, visų pirma su CEDEFOP ir EUROFOUND, nes tai sudaro sąlygas intensyviai dalytis žiniomis;
7.	susirūpinęs pažymi, kad Audito Rūmai pranešė apie dviejų viešųjų pirkimų procedūrų (visų pirma, dėl operacijų teisėtumo ir tvarkingumo) trūkumus, susijusius su Fondo pasiūlytų konkurso dalyvių finansinio mokumo stoka; ragina Fondą toliau tobulinti savo viešųjų pirkimų procedūras ir užtikrinti visapusišką taikomų taisyklių laikymąsi, kad pagal jas būtų pasiektas geriausias galimas ekonominis naudingumas, ir visų pirma supaprastinti savo metodiką, taip pat kartu su atitinkamomis Komisijos tarnybomis aptarti galimus alternatyvius veiklos įgyvendinimo Fondo šalyse partnerėse metodus;
8.	giria Fondą už tai, kad jis parengė veiklos planą, kurį vykdydamas siekia pagerinti savo veiksmų energijos vartojimo efektyvumą ir poveikio klimatui neutralumą;
9.	remdamasis turimais duomenimis, rekomenduoja patvirtinti Europos mokymo fondo direktorei, kad Fondo 2022 finansinių metų biudžetas įvykdytas.

